夜讀東京記
作者：陸游
朝代：宋

paragraphs: 海東小冦辜覆冒，敢據神州竊名號。
幅員萬里宋乾坤，五十一年讎未報。
煌煌藝祖中天業，東都實宅神明隩。
即今犬豕穴宫殿，安得旄頭下除掃。
寶玉大弓久不獲，臣子義敢忘巨盗。
景靈太廟威神在，北鄉慟哭猶可告。
壯士方當棄軀命，書生詎忍開和好。
孤臣白首困西南，有志不伸空自悼。